**Krause Publications** é unha compañía editora estadounidense especializada na publicación de libros e revistas sobre hobbies e coleccionismo. 

Desde abril de 2018 ten a súa sede en Stevens Point, Wisconsin.

Historia
--------

A compañía foi fundada orixinariamente en Iola, Wisconsin, por Chester L. Krause (1923-2016), logo da publicación en outubro de 1952 do primeiro número da revista de actualidade numismática *Numismatic News*.

Na comunidade internacional de coleccionistas de moedas, a editorial é moi coñecida polo seu *Standard Catalog of World Coins*, unha serie de catálogos de moedas de todo o mundo con informacións, prezos, graos de rareza, fotografías e unha numeración estandarizada de cada modelo (numeración Krause-Mishler –KM–, chamada así polos apelidos do editor e do antigo empregado Clifford Mishler), recoñecida internacionalmente. A primeira edición desta serie publicouse en 1972.

*Krause Publications* estableceu tamén o Premio Moeda do Ano (*Coin of the Year Award*) á excelencia no deseño, outorgado por primeira vez en 1984.

Os coleccionistas de billetes válense do catálogo de billetes do mundo *Standard Catalog of World Paper Money*, publicado desde 1975 e redactado por Albert Pick. Do mesmo xeito que no caso das moedas, o sistema de numeración Pick utilízase internacionalmente para a numeración dos billetes.

En 1997, *Krause* adquiriu os títulos que publicaba a editora *Chilton Company*, de Boston, agás os manuais de automoción. En xuño de 2002, *Krause* foi adquirida por *F+W* (daquela chamada *F&W Publications*), que mantivo a marca *Krause Publications*. Naquel momento, *Krause Publications* editaba 46 publicacións periódicas e levaba case 750 libros impresos.

En xuño de 2019 vendéronse en poxas concursais os activos de *F+W*, e os títulos e a propia marca *Krause Publications* foron adquiridos por *Penguin Random House*, en tanto que as revistas quedaron dispersas entre varios propietarios. Por exemplo, a revista *Numismatic News* foi comprada polo grupo *Active Interest Media*.

Notas
-----

1. ↑  Harper, D. (2018). "Give this desk one last going over". En *Numismatic News*. Marzo. F+W.
2. ↑  Hagerty, J. R. (2016). "Chester Krause Built a Big Hobby Magazine Publisher in a Tiny Wisconsin Town". En *Wall Street Journal*. ISSN 0099-9660
3. ↑  "Chester L. Krause. Obituary". *Voie Funeral Home*.
4. ↑  "Krause Publications. The Early Days". *The Historical Marker Database (HMdb.org)*
5. ↑  McMorrow-Hernandez, J. (2016). "The Coin Analyst: 2016: Year in Review". En *CoinWeek*. Decembro: 

*Krause and his longtime colleague Clifford Mishler instituted the use of the now widely used Krause-Mishler numbers, shorthanded as KM numbers, to standardize the cataloging of coin issues*
6. ↑  "Krause Publications: A brief history". *Krause Publications.*
7. ↑  Scarinci, D. (2015). "Introduction". En *Coin of the Year: Celebrating Three Decades of the Best in Coin Design and Craftsmanship*. Krause Publications. ISBN 978-1-4402-4476-6
8. ↑  Kampmann, U. (2015). "Albert Pick (1922-2015)". En *CoinsWeekly*. 10 de decembro.
9. ↑  "Krause Publications, Inc. History". *Funding Universe*.
10. ↑  "Krause Publications sold for $120 milion". *ICv2.com*. 27 de xuño de 2002.
11. ↑  "Krause Publications: An Overview". *Krause Publications*.
12. ↑  Milliot, J.; Maher, J. (2019). "PRH Acquires F+W Book Group Assets At Auction". En *Publishers Weekly*. 7 de xuño.
13. ↑  Dool, G.(2019). "F+W Media Reveals Winning Bidders at Bankruptcy Auction". En *Folio*. 17 de xuño.
14. ↑  "Active Interest Media Acquires Four F+W Groups Including Numismatics". En *Numismatic News*. F+W. 19 de xullo de 2019.

Véxase tamén
------------

### Outros artigos

* Chester Krause
* Clifford Mishler
* Premio Moeda do Ano